Nafarroako Parlamentuko Mahaiak, 2023ko urtarrilaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ana Isabel Ansa Ascunce andreak aurkeztutako galdera, Kudeaketa Klinikoari Laguntzeko eta Laguntzaren Jarraitutasunerako Zerbitzuari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2023ko urtarrilaren 9an

Lehendakaria: Unai Hualde Iglesias

GALDERAREN TESTUA

Geroa Bai talde parlamentarioari atxikitako foru parlamentari Ana Ansa Ascunce andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Osasuneko kontseilariak Osoko Bilkuran ahoz erantzun dezan:

Kudeaketa Klinikoari Laguntzeko eta Laguntzaren Jarraitutasunerako Zerbitzua, Oinarrizko Osasun Laguntzako Kudeatzailetzaren mende dagoena, funtsezko elementua da Oinarrizko Osasun Laguntzaren funtzionamendu, sostengu eta bilakaerarako.

Haren eginkizunen artetik, honako hauek azpimarratuko ditugu: Oinarrizko Osasun Laguntzako taldeak osatzen dituzten langileen etengabeko prestakuntza antolatzea; Oinarrizko Osasun Laguntzaren eta Ospitale Arretaren arteko koordinaziorako talde teknikoetan parte hartzea; zentroei laguntza ematea eta Hobekuntza Plana eta antolaketarako lehentasunezko beste estrategia batzuk sustatzea; osasun-etxeei laguntza ematea erabakitze-ahalmena eta arretaren kalitatea hobetzeari dagokionez; beharrak finkatzea eta laguntza funtzionala ematea Oinarrizko Osasun Laguntzako historia klinikoari; BAME eta BAEE prestakuntza antolatzea eta gradu-aurreko prestakuntza koordinatzea.

Zerbitzu hau oso dinamikoa izan da berau osatzen duten langileen sarrera-irteerei dagokienez, eta, gaur egun, Covid-19aren eta langileak egonkortzeko prozesuen ostean, egoera zaila datorrela ikusten da.

Horregatik guztiagatik, hauxe galdetzen diogu Nafarroako Gobernuko Osasuneko kontseilariari:

Nola egituratuta geldituko da Kudeaketa Klinikoari Laguntzeko eta Laguntzaren Jarraitutasunerako Zerbitzua, eta zer berme daude bere eginkizunak betetzen jarraituko duela ziurtatu ahal izateko?

Iruñean, 2023ko urtarrilaren 2an

Foru parlamentaria: Ana Ansa Ascunce